J. Berényi, poslanec: (2009-02-10):
Ale najprv by som poznamenal, že v poslednom čase, keď sme svedkami rôznych kríz, či už sú to vojenské konflikty na Blízkom východe alebo plynová kríza, alebo hospodárska kríza, pozitívne treba vnímať, že Komisia sa snaží reagovať veľmi pružne a efektívne, samozrejme, v rámci možností Európskej únie a Európskej komisie. Nebolo to vždy tak. Podľa mňa práveže pán predseda Komisie Barroso vykonal v tejto oblasti veľmi dobrú, úspešnú a efektívnu prácu, samozrejme, za pomoci všetkých komisárov. A možnože aj vďaka tomu aj dnes som pozeral jednu televíziu, kde bolo vidieť, že predsa hospodárske výsledky Európskej únie sú nie až také zlé, samozrejme, horšie, ako sme očakávali, ale nie sú také zlé ako v Spojených štátoch amerických, Japonsku alebo inde na svete. Vyzerá to tak, že Európska únia, samozrejme, je ovplyvnená krízou, ale zatiaľ ešte drží celkom úspešne svoje hospodárske výsledky a táto kríza nezasiahla tak hlboko zatiaľ Európsku úniu ako Spojené štáty americké, hovorím, je to zatiaľ, nedá sa, samozrejme, predvídať, ako to bude v tomto roku. Ďalej by som chcel poznamenať, že už aj odtiaľto som počul veľmi zaujímavé hodnotenie tejto hospodárskej krízy, že je to kríza akejsi liberálnej ekonomiky. A tu je moja prvá otázka na pána komisára, či vy vnímate podobne túto krízu ako krízu liberálnej ekonomiky. Ja som s veľkým počudovaním hodnotil alebo som si vypočul tento názor, už aj z toho dôvodu, že jedna z najväčších kríz západoeurópskych krajín je práve v Španielsku a v Španielsku vládnu už druhé volebné obdobie socialisti, ktorí tak ako všetky socialistické vlády posilňovali štát veľmi silným spôsobom v posledných rokoch, napriek tomu najväčšia kríza je momentálne práve v Španielsku. A z toho dôvodu ja veľmi ťažko môžem hodnotiť, resp. vôbec nemôžem hodnotiť túto krízu ako krízu liberálnej ekonomiky, môžeme hovoriť o kolapse bánk, najmä v Spojených štátoch amerických, o kolapse finančných kontrol, či už štátnych finančných kontrol alebo medzinárodných inštitúcií, ale veľmi ťažko sa dá hovoriť vo všeobecnosti o kríze liberálnej ekonomiky podľa teda môjho posúdenia. A preto by som sa rád obrátil s touto otázkou na pána komisára, akým spôsobom prebieha hodnotenie tejto krízy, čo sa týka ekonomického pohľadu, finančného pohľadu v rámci Komisie. Ďalej tá moja otázka znie ohľadom boja proti protekcionizmu. Boli sme svedkami toho práve v týchto dňoch, že vysokí predstavitelia jednotlivých členských štátov, teda najmä Francúzska vyslovili názor, že treba brániť domáci trh, domáce produkty a domácu produktivitu. A jednoznačne presadzovali znovu myšlienku protekcionizmu. A ako to vníma Komisia? Veď predsa slobodný pohyb tovaru, služieb, zamestnancov, ale aj zamestnávateľov a výroby samotnej je základným pilierom Európskej  únie a takéto myšlienky do istej miery idú proti základnej filozofii Európskej únie alebo existencie Európskej únie. A preto ďalšia moja otázka je, ako vníma Komisia nové myšlienky presadzovania protekcionizmu ekonomického a či chce bojovať proti tomu. Ďalej tá ďalšia otázka je, či politika energetiky Európskej únie bude trošku efektívnejšia ako doteraz, boli sme svedkami toho, že je množstvo materiálov už pripravených. Je množstvo papiera a rôznych myšlienok, sme už mohli počúvať a prečítať si to z Európskej komisie, ale zatiaľ konkrétnych prác je menej, konkrétnych výsledkov sme až tak veľmi nevideli, a z toho dôvodu, práve či táto plynová kríza na začiatku tohto roka posilní politiku energetiky v rámci Európskej únie, či už pristúpime ku konkrétnejším krokom, resp. Komisia pristúpi ku konkrétnejším krokom ako doteraz. A posledná moja otázka sa týka ľudskoprávnej dimenzie Európskej únie, vždy keď je hospodárska kríza, tak väčšinou sa zabúda na ľudské práva. A mám obavy, že nebude to inak ani teraz, či a ako to vnímate, pán komisár a pán podpredseda vlády, či táto hospodárska kríza nepotlačí ľudskoprávnu dimenziu Európskej únie, resp. aktivít Európskej komisie, či už smerom navonok k Európskej únii, smerom k takým krajinám ako Čína, Kuba a tak ďalej, ale aj dovnútra. Teraz sa pripravujú nové volebné programy jednotlivých politických strán, teraz sa pripravuje nová politika novej Komisie, resp. už sa rozmýšľa v členských krajinách o tom, aká by mala byť nová politika Európskej únie, či táto ľudskoprávna dimenzia nebude slabšia, ako keby tu tá kríza nebola. Ďakujem, to je asi všetko.